16 Ka gone, Jobe o ne a nna le boitshwaro jo bo siameng ka nako ya fa dilo di ne di mo tsamaela sentle le ka dinako tsa mathata. Jehofa o ne a ela seno tlhoko mme a mo segofatsa tota. (Jobe 1:10; 42:12) Abo Jobe e le sekao se se molemo jang ne mo Bakereseteng ba ba nyetseng, banna le basadi! Ga go gakgamatse go bo Jehofa a ne a mo rata thata jaana! Mme boitshwaro jwa batho ba bantsi gompieno bo tshwana tota le jwa batho ba motlha wa ga Malaki. Moporofeti yoo o ne a kgala mokgwa wa banna ba le bantsi ba ba neng ba tlogela basadi ba bone, gantsi e le gore ba nyale basadi ba ba botlana. Sebeso sa ga Jehofa se ne se tletse ka dikeledi tsa basadi ba ba neng ba tlogetswe, mme Modimo o ne a kgala banna bao ba ba neng ba ‘diretse basadi ba bone ka boferefere.’—Malaki 2:13-16, NW.